Diari Oficial de la Generalitat Valenciana


Sumari del DOGV 3093, del 06-10-1997 (1997/10323)

RESOLUCIÓ de 19 d'agost de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada fundació Generalitat Valenciana - Iberdrola.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3093

Data del DOGV
:   06-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10923


Data del document
:   19-08-1997

Organisme emissor
:   Conselleria de Presidència

Tipus de document
:   Resolució

3314 RESOLUCIÓ de 19 d'agost de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada fundació Generalitat Valenciana - Iberdrola. [97/S10260]
  
Vist l'expedient per què se sol·licita inscriure en el Registre de Fundacions de la Comunitat Valenciana la denominada fundació Generalitat Valenciana - Iberdrola, incoat en data 30 de desembre de 1996, amb número de registre 80006, a sol·licitud de la Sra. Nuria Argilés Blasco, com a mandatària verbal de la fundació, en base als següents
  
Fets
  
Primer
  
Que per escriptura de data 8 d'octubre de 1996 i amb número de protocol 5114, atorgada davant el notari de l'Il·lustre Col·legi de València, Sr. Carlos Pascual de Miguel, compareixen Eduardo Zaplana Hernández-Soro, en representació de la Generalitat Valenciana i Íñigo de Oriol e Ybarra, en representació de la Mercantil Iberdrola, S A, i manifesten en aquest acte la voluntat de constituir la denominada fundació Generalitat Valenciana-Iberdrola.
  
Segon
  
Segons l'article 2 dels Estatuts, l'objecte de la fundació és destinar els rendiments que genere l'import de les fiances depositades per Iberdrola, SA, per a fins socials d'interés comú, de caràcter cívic, educatiu, cultural, científic, esportiu, de defensa del medi ambient o qualssevol altres de naturalesa anàloga, i destinar aquests recursos al finançament d'activitats o projectes, com ara beques per a estudiants, cursos de formació, estudis, treballs i investigacions, exposicions culturals o artístiques, adquisició o finançament d'obres d'art, celebracions esportives, així com qualssevol altres semblants. Tot això mitjançant la participació directa o indirecta en aquestes activitats o projectes, i també fomentant, incentivant o impulsant aquelles actuacions o projectes que permeten la consecució dels seus fins socials.
  
D'acord amb l'article 4 estatutari, podran ser beneficiaris de les ajudes i prestacions de la fundació les persones naturals o jurídiques, públiques o privades, que dediquen o puguen dedicar les ajudes i prestacions a la consecució dels fins fundacionals.
  
Les activitats i prestacions de la fundació es dirigiran a col·lectius genèrics de destinataris, sense que la determinació d'aquests puga obeir a pràctiques discriminatòries injustificades i s'atendran especialment els mèrits, carències i identificació amb els fins de la fundació dels seus destinataris.
  
Tercer
  
La dotació de la fundació, segons consta en l'escriptura de constitució de data 8 d'octubre de 1996, està constituïda per l'usdefruit de les fiances que per prestació de serveis o subministraments complementaris deposite Iberdrola, SA en la Tresoreria de la Generalitat Valenciana, que es valoren en trenta milions de pessetes (34.111.471 PTA), d'acord amb el criteri dels saldos mitjans ponderats dels últims exercicis.
  
Quart
  
D'acord amb allò que s'ha previst en l'atorgament quart de l'acta fundacional i el capítol II dels Estatuts, el Patronat és l'òrgan de govern i representació de la fundació. El Patronat es compon de: president: el president de la Generalitat Valenciana; vicepresident: el president d'Iberdrola, SA; vocals: el conseller d'Economia i Hisenda; el conseller d'Indústria i Comerç; el conseller de Cultura, Educació i Ciència; el secretari del Consell d'Administració d'Iberdrola, SA; el conseller-director general d'Iberdrola, SA; el director d'Àrea de Distribució i Clients d'Iberdrola, SA; tres patrons designats per la Generalitat Valenciana pertanyents a la Conselleria d'Economia i Hisenda, a la Conselleria d'Indústria i Comerç i a la Conselleria de Cultura, Educació i Ciència; tres patrons designats per Iberdrola, SA, i un secretari que serà designat d'entre els membres del Patronat.
  
El Patronat inicial queda compost per les següents persones:
  
President: Eduardo Zaplana Hernández-Soro.
  
Vicepresident: Íñigo de Oriol e Ybarra.
  
Vocals: per la Generalitat Valenciana: José Luis Olivas Martínez; Diego Such Pérez; Francisco Camps Ortiz, José Manuel Uncio Lacasa; José Antonio Manteca Pérez; Carlos Alcalde Agesta. Per Iberdrola SA: Ignacio Francisco Javier Herrero Sorriqueta; Jesús Ramón Calvo Moreno; Ignacio de Pinedo Cabezudo; José Mª Barona Jiménez; Antonio Luis Egea Vivó i José Cerverón Pérez.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en aquest cas.
  
Tercer
  
Examinats els fins de la fundació, la dotació així com les aportacions efectivament realitzades, aquells es consideren d'interés general, i aquestes inicialment suficients per a la inscripció, de conformitat amb allò que s'ha establit en l'article 11.b) del Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els Estatuts continguts en l'escriptura pública de 8 d'octubre de 1996, reuneixen els requisits bàsics dels articles 8 i 9 de la vigent Llei 30/94, de 24 de novembre, per la qual cosa la fundació pot ser reconeguda, tenint en compte el fi que persegueix, segons l'article 2 dels seus Estatuts.
  
Cinqué
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, en el que es refereix a l'estructura administrativa a nivell de servei.
  
Vistos la Constitució, la Llei 30/94, de 24 de novembre, el Reial Decret 316/96, de 23 de febrer, pel qual s'aprova el Reglament de Fundacions de Competència Estatal, el Decret 60/95, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta de normativa de pertinent aplicació, resolc
  
Primer
  
Inscriure com a fundació la denominada "fundació Generalitat Valenciana-Iberdrola" en el Registre de Fundacions de la Comunitat Valenciana amb el número 276(V) i classificar-la com a cultural. El seu domicili radicarà a València, al carrer del Palau, 2.
  
Segon
  
Aprovar els Estatuts per què ha de regir-se la fundació, elevats a escriptura pública davant el notari de l'Il·lustre Col·legi de València, Sr. Carlos Pascual de Miguel, en data 8 d'octubre de 1996 i número 5114 de protocol.
  
Tercer
  
Aprovar el nomenament del primer Patronat segons figura en l'antecedent quart de aquesta resolució.
  
Notifiqueu aquesta resolució, amb l'advertiment que contra aquesta, que no esgota la via administrativa, podrà presentar-se recurs ordinari davant el mateix òrgan o davant el conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.